Bonifatius, episcopus, servus servorum Dei, ad perpetuam rei memoriam. Cum dilectum filium Bertrandum, abbatem Cluniacensem, dudum priorem prioratus de Caritate super Ligerim, Cluniacensis ordinis, Autisiodorensis diocesis, nuper monasterio Cluniacensi, per obitum bone memorie Guillelmi, abbatis Cluniacensis, abbatis regimine destituto, de fratrum nostrorum consilio, prefecerimus in abbatem, dictusque prioratus per hujusmodi promotionem predicti Bertrandi vacare noscatur, nos discordiam que occasione provisionis dicti prioratus inter eundem abbatem Cluniacensem et conventum Caritatensem exorta dinoscitur terminare salubriter intendentes, et volentes eorum dispendiis obviare, ac parcere laboribus et expensis, ipsique prioratui utiliter providere, provisionem prioratus ejusdem hac vice dispositioni nostre ac Sedis apostolice plenarie reservamus auctoritate presentium et de apostolice plenitudine potestatis; inhibentes predictis abbati Cluniacensi et capitulo Caritatensi ne ad aliquam nominationem, electionem, postulationem vel provisionem de preficiendo priore ipsi prioratui faciendam, absque nostra et predicte Sedis licentia speciali, quoquo modo procedant. Decernimus autem irritum et inane quicquid super hoc contra hujusmodi reservationem et inhibitionem nostras per eos vel quemlibet alium scienter vel ignoranter fuerit attemptatum. Nulli, etc. Si quis, etc. Datum Rome, apud Sanctum Petrum, nonis februarii, pontificatus nostri anno secundo.